Ένωση Κεντρώων

Ιστορικό

Η Ένωση Κεντρώων ιδρύθηκε στις 2 Μαρτίου 1992 ως "Ένωση Κεντρώων και Οικολόγων". Αποτέλεσε την πολιτική συνέχεια του οικολογικού κόμματος "Ελεύθεροι'", που είχε ιδρύσει το 1984 ο Βασίλης Λεβέντης σε συνεργασία με το κόμμα Κέντρο - Δημοκρατικό Κόμμα Ελλάδος του Γεωργίου Γ. Παπανδρέου. Ο ίδιος, κατά δήλωση του, εμπνεύστηκε το όνομα του αρχικού αυτού κόμματος από το πρώτο οικολογικό κόμμα της Γερμανίας, όπου και είχε κάνει τα προηγούμενα χρόνια το μεταπτυχιακό του. Η φράση και Οικολόγων αφαιρέθηκε αργότερα ώστε να μην υπάρχει σύγχυση με άλλα κόμματα που ιδρύονταν κατά καιρούς στην Ελλάδα.
Διεκδικεί ανάμεσα σε άλλες πολιτικές οργανώσεις τη συνέχεια του ιστορικού πολιτικού χώρου του Κέντρου, οι αρχές του οποίου εκφράστηκαν στις αρχές και στα μέσα του περασμένου αιώνα από τους Γεώργιο Παπανδρέου και Αλέξανδρο Παπαναστασίου. 
Το αρχικό σήμα του κόμματος ήταν το ουράνιο τόξο. Όμως αυτό αργότερα αφαιρέθηκε για να μην υπάρχει πολιτική ή οποιαδήποτε άλλη συσχέτιση του κόμματος με το κόμμα Ουράνιο Τόξο με έδρα τη Φλώρινα.
Η Ένωση Κεντρώων έλαβε μέρος σε όλες τις εκλογές από τις αναπληρωματικές της Β' Αθήνας του 1992 με πληρότητα συνδυασμών σε όλη τη χώρα. Τα ποσοστά της ως και το 2015 κυμαίνονται από 0,20 έως 0,70%, ενώ στις ευρωεκλογές του 1994 απέσπασε 1,19%.
Στις δύο αναμετρήσεις του 2015 αύξησε σημαντικά τη δύναμή της. Τον Ιανουάριο έλαβε 1,79% και σημείωσε υψηλά ποσοστά στην Α΄ και Β΄ Θεσσαλονίκης, όπου δεκαπλασίασε τα ποσοστά της. Η άνοδος αυτή οφείλεται κατά πολλούς στην εβδομαδιαία εκπομπή του Βασίλη Λεβέντη στην Πέλλα Τηλεόραση, που εκπέμπει στη Κεντρική Μακεδονία. 
Περισσότερο ενισχυμένη βγήκε τον Σεπτέμβριο, όταν πέτυχε την είσοδό της στο Κοινοβούλιο για πρώτη φορά στην ιστορία της, με ποσοστό 3,43% και 9 βουλευτές.
Μετά τις εκλογές, δυσαρέσκεια προκάλεσε η ανάκληση της υπόσχεσης του Λεβέντη ότι οι βουλευτές της Ένωσης Κεντρώων θα αλλάζουν κάθε έξι μήνες. Δύο από τους επιλαχόντες βουλευτές απείλησαν να κινηθούν δικαστικά, ωστόσο το θέμα δεν έλαβε μεγαλύτερες διαστάσεις. Λίγο αργότερα, o εκπρόσωπος τύπου του κόμματος Γιάννης Καλλιάνος αποχώρησε με αιχμές για "παλαιοκομματικές νοοτροπίες". Αργότερα, προσχώρησε στη Νέα Δημοκρατία.
Στις 25 Νοεμβρίου 2016 ο στενός συνεργάτης του Βασίλη Λεβέντη και βουλευτής Β' Αθηνων Γεώργιος-Δημήτριος Καρράς ανεξαρτητοποιήθηκε από την Κοινοβουλευτική Ομάδα της Ένωσης Κεντρώων, καταγγέλλοντας υπονόμευση του κόμματος από συνεργάτες του Προέδρου.
Στις 10 Ιουλίου 2016 ανεξαρτητοποιήθηκε η βουλευτής Β' Πειραιά Θεοδώρα Μεγαλοοικονόμου, με καταγγελίες για οικογενειοκρατία, μετά και την προώθηση του Μάριου Γεωργιάδη, θετού γιού του Λεβέντη, για τη θέση του Θ' Αντιπροέδρου της Βουλής.
Στις 27 Απριλίου 2018 ο βουλευτής Γεώργιος Κατσιαντώνης ανεξαρτητοποιήθηκε από την Κοινοβουλευτική Ομάδα της Ένωσης Κεντρώων, αναφέροντας πολιτικές διαφορές με τον Βασίλη Λεβέντη.
Στις 26 Σεπτεμβρίου 2018, ο βουλευτής Β΄ Θεσσαλονίκης Αριστείδης Φωκάς ανεξαρτητοποιήθηκε από την Κοινοβουλευτική Ομάδα.
Στις 30 Μαΐου 2019, ο βουλευτής Α΄ Θεσσαλονίκης Ιωάννης Σαρίδης ανεξαρτητοποιήθηκε από την κοινοβουλευτική ομάδα, κάτι που σήμανε αυτομάτως την διάλυση της Κ.Ο. του κόμματος.
Στις 4 Ιουνίου 2019, ανακοινώθηκε η απορρόφηση του κόμματος Δρόμος Ελλήνων από την Ένωση Κεντρώων και η συμμετοχή του προέδρου του στα ψηφοδέλτια για τις εκλογές του Ιουλίου.
Στις 6 Ιουνίου 2019, ανακοινώθηκε η εκλογική συνεργασία του κόμματος με το κόμμα ΑΜΕΑ, κατόπιν συνάντησης του προέδρου της Ένωσης Κεντρώων με εκπροσώπους του κόμματος που θα συμμετέχουν στους εκλογικούς συνδυασμούς.
Στις 11 Ιουνίου 2019, ανακοινώθηκε η συνεργασία του κόμματος με το Πράσινο Κίνημα.
Στις 12 Ιουνίου 2019, στο κόμμα προσχώρησε ο ανεξάρτητος Βουλευτής Αττικής Κωνσταντίνος Κατσίκης, κατεβαίνοντας υποψήφιος στις επικείμενες Εθνικές Εκλογές στην Ανατολική Αττική.
Στις 14 Ιουνίου 2019, ανακοινώθηκε η συνεργασία του κόμματος με το Χριστιανοδημοκρατικό Κόμμα Ελλάδος. 
Στις 20 Ιουνίου 2019, ανακοινώθηκε η συνεργασία του κόμματος με το Πανελλήνιο Άρμα Πολιτών. 
Στις εκλογές του Ιουλίου υπάρχει συνεργασία με τα κόμματα Μεγάλη Ελλάδα-Πόντος Πατρίς, που ο πρόεδρος του Θ.Κυριακίδης θα είναι υποψήφιος βουλευτής με την Ένωση Κεντρώων, καθώς και με το κόμμα Σπαρτιάτες, που ο πρόεδρος του Β.Στίγκας θα είναι υποψήφιος Βοιωτίας με την Ένωση Κεντρώων. 
Στις βουλευτικές εκλογές της 7ης Ιουλίου 2019 έλαβε ποσοστό 1,24% και κατά συνέπεια δεν κατάφερε να εισέλθει στο κοινοβούλιο.

Πτέρυγα νεολαίας

Η Νεολαία Ένωσης Κεντρώων είναι η οργάνωση νεολαίας της Ένωσης Κεντρώων.